Title: Zxczxc
Author: Karol Bergmann
Last saved by: Odrobinová Ľubica
Company: FEI

Príloha č.  k  č. /-I

Správa zo zahraničnej pracovnej cesty

1.  Účastník ZPC:

Meno:				RNDr. Ľubica Odrobinová
Názov pracoviska s adresou:	Ministerstvo školstva, vedy výskumu a športu Slovenskej republiky
sekcia regionálneho školstva
odbor gymnázií a jazykových škôl	
Stromová 1, 813 30 Bratislava
Pracovné zaradenie:		štátny radca
Znalosť jazykov:			anglický jazyk

2.  Zahraničná pracovná cesta:

Štát:					Francúzsko
Mesto:					Štrasburg
Vykonaná v dňoch:			13. – 16. októbra 2015
Prijímajúca organizácia:		Rada Európy, Agora building 
Účel cesty:		Účasť na Medzivládnej konferencii Rady Európy o význame jazykových dimenzií vo všetkých školských predmetoch pre kvalitu a rovnosť vo vzdelávaní
Spôsob financovania cesty: 	cestovné náklady, pobytové náklady a stravné hradené ŠPÚ, vreckové hradené MŠVVaŠ SR

3.  Rámcový program pobytu:

13. 10. 2015 – príchod do Štrasburgu vo večerných hodinách
14. 10. 2015, 8.30 – 18.00 hod. – účasť na konferencii
15. 10. 2015, 9.00 – 17.00 hod. – účasť na konferencii
16. 10. 2015 – príchod do Bratislavy vo večerných hodinách

4.  Stručný priebeh rokovaní, resp.  študijného pobytu:

14. 10. 2015, 8.30 – 18.00 hod.
-	Úvod do problematiky jazykovo-komunikačnej dimenzie vo vyučovaní všetkých učebných predmetov
-	Prezentácia publikácie Rady Európy „Sprievodca k tvorbe kurikúl a vzdelávaniu učiteľov“
-	Skupinové diskusie s otázkou „Aké sú výzvy pre implementáciu jazykovo-komunikačnej dimenzie do vyučovacej praxe všetkých školských predmetov?“
-	Spoločné zhrnutie diskusií pracovných skupín

15. 10. 2015, 9.00 – 17.00 hod. 
-	Prednáška: „Rola analýzy diskurzu vyučovacieho jazyka“
-	Prednáška: „Akademický jazyk vo všetkých učebných predmetoch“
-	Skupinové diskusie s otázkou „O akých konkrétnych krokoch uvažovať pri implementovaní jazykovo-komunikačného prístupu do tvorby inovovaných kurikúl, vzdelávania učiteľov, jazykovej politiky a vzdelávacích praktík na národnej a európskej úrovni?“
-	Spoločné zhrnutie diskusií pracovných skupín
-	Odporúčania k rozvoju a rozšíreniu tejto problematiky na národných úrovniach

Medzivládna konferencia bola organizovaná Radou Európy, zúčastnilo sa jej približne 50 delegátov z rôznych členských štátov Rady Európy, vrátane zástupcov z Európskej komisie EÚ.
Hlavným cieľom konferencie bolo prezentovať publikáciu „Sprievodca k tvorbe kurikúl a vzdelávaniu učiteľov“, ktorá berie do úvahy jazykovo-komunikačnú dimenziu v procese vzdelávania. Táto publikácia je výsledkom dlhodobého procesu, ktorý začal vo Varšave v roku 2005, kde sa stretli hlavy štátov členských krajín Rady Európy a iniciovali stretnutie v roku 2006 v Štrasburgu na tému „Smerovanie k referenčnému rámcu pre vyučovacie jazyky“. V roku 2007 sa v Prahe potvrdila táto vôľa vytvoriť na európskej úrovni Európsky referenčný rámec pre vyučovacie jazyky, pričom v roku 2009 pridali experti Rady Európy v Štrasburgu dimenziu práva k viacjazyčnému a interkultúrnemu vzdelávaniu. Jazykovo-komunikačná dimenzia je dôležitá, aby mal každý žiak s akýmkoľvek vyučovacím jazykom rovnaké šance učiť sa kvalitne v celej Európe. To bola téma konferencie v Ženeve v roku 2010. Experti Rady Európy prehĺbili v rokoch 2012 a 2013 tému sociálnej inklúzie, aby sa jazykovo-komunikačná dimenzia prejavila v procese výučby všetkých učebných predmetov. Napokon Výbor Ministrov Rady Európy vydal v roku 2014 Odporúčanie CM/Rec(2014)5, v ktorom trvá na význame jazykovej dimenzie vo všetkých učebných predmetoch pre kvalitu a rovnosť vo vzdelávaní. Tohtoročná medzivládna konferencia bola prezentáciou publikácie expertov Rady Európy s názvom „Sprievodca k tvorbe kurikúl a vzdelávaniu učiteľov“, ktorá zhrňuje témy viacjazyčného a interkultúrneho vzdelávania, sociálnej inklúzie, rovnakých šancí kvalitného vzdelávania pre všetkých, spolu s jazykovo-komunikačnou dimenziou vo všetkých učebných predmetoch. Túto dimenziu netreba brať len ako komunikatívnu kompetenciu učiteľa alebo učiaceho sa vo vyučovacom jazyku v každodennom živote, ale ako akademický jazyk, ktorý má svoje diskurzívne špecifikácie v každom učebnom predmete. Každý predmet má nielen špecifickú terminológiu, ale aj svoje špecifické gramatické štruktúry, ako aj špecifické rečové akty a komunikačné úlohy. Preto sa preferuje učiť tzv. induktívnym spôsobom a aby komunikácia medzi žiakmi a učiteľom v triede prebiehala v akademickom jazyku.
Rozvíjať túto kompetenciu u učiteľov všetkých predmetov pre všetkých žiakov je zásadou Rady Európy, a preto chce zapájať maximálny počet krajín do procesu implementovania týchto zásad.

5.  Odporúčané závery:

Odporúčame rozširovať tieto nové prístupy vo výučbe všetkých učebných predmetov. Oboznamovať s danými prístupmi vo výučbe pedagogických zamestnancov v rámci kontinuálneho vzdelávania, ako aj študentov vysokých škôl, budúcich učiteľov. 

Odporúčame, aby jazykovo-komunikačná dimenzia bola integrovaná nielen do inovovaných štátnych vzdelávacích programov, ale aj ako zásadný princíp pre tvorbu nových učebníc všetkých učebných predmetov.

6.   Prehľad prinesenej dokumentácie a miesto jej uloženia:

Materiály sú uložené na odbore gymnázií a jazykových škôl, Ministerstvo školstva, vedy, výskumu a športu, Stromová 1, Bratislava. V elektronickej podobe sú materiály zverejnené na http://www.coe.int/t/dg4/linguistic/.

7.   Osobitne vyhodnotený očakávaný prínos ZPC:

Získané užitočné informácie z konferencie, ako aj informácie uvedené v publikácii „Sprievodca k tvorbe kurikúl a vzdelávaniu učiteľov“, môžu byť využité pri tvorbe inovovaných štátnych vzdelávacích programov a pri tvorbe nových učebníc všetkých učebných predmetov, a tým by sa malo dosiahnuť zlepšenie výsledkov žiakov v daných učebných predmetoch. 

8.    Spôsob zverejnenia výsledkov ZPC, prenos získaných informácií

Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na webovom sídle MŠVVaŠ SR.

Súhlasím so zverejnením správy na internete

Správu vypracoval: RNDr. Ľubica Odrobinová
Dátum: 26. októbra 2015
Správu schválili:  
RNDr. Igor Gallus
Ing. Marian Galan